Lasse Norman sammenlignes med Wiggins - Cykelmagasinet
Lasse Norman sammenlignes med Wiggins
Lasse Norman Hansen har selv givet udtryk for, at landevejen må vente. Men det afholder ikke andre fra at spå ham en stor fremtidig karriere.
AF: Laust Kruse 10. august 2012 kl. 12:37
Trænere og eksperter står i kø for at rose Lasse Norman Hansen for sine præstationer på banen under OL, hvor den kun 20-årige dansker vandt guld i Omnium. Der er generel enighed om, at det kan blive til noget stort for Hansen i fremtiden.
U23 landstræner Morten Bennekou er en af dem, der tror vi kan vente os meget af Norman Hansen:
- Lasse er meget allround og minder meget om Fabian Cancellara. Det er den type rytter, han er. Men jeg vil bestemt ikke afvise, at han en dag bliver som Bradley Wiggins, der også var fantastisk på banen og nu har vundet Tour de France. Han gik fra at være temporytter til at være bjergrytter, og det kan Lasse også komme til at gøre, siger Bennekou til Jyllands-Posten.
Hvis han taber sig lidt...
Og Bennekou er ikke den eneste, der spår den unge dansker en gylden fremtid. Norman Hansen har tidligere på ugen været sat i forbindelse med Saxo Bank-Tinkoff Bank og Glud & Marstrand LRØs sportsdirektør Michael Skelde mener også, at han har potentialet til at nå helt til tops.
- Lasse kan komme til at vinde rigtig store cykelløb. Det er der ingen tvivl om. Det er stort sagt, men hvis han taber sig lidt, tror jeg, at han kan udvikle sig til at være en type som Gilbert, siger Skelde til avisen.
Lasse Norman: Landevejen må vente
- 'Lasse fortjener det'